Minst 19 pilegrimer drept av bilbombe i Pakistan
Bomben var ifølge offentlige tjenestemenn fjernstyrt og plantet i en bil og traff en kolonne av tre busser i Mastung-distriktet, 30 kilometer sør for Quetta, distriktshovedstaden i Baluchistan. - 19 lik er blitt funnet i vraket av bussene, sier Tufail Bakuch, visepolitimester i Mastung. I tillegg opplyser han at opptil 25 mennesker er såret - alle sammen sjiamuslimer. - Tilstanden til noen av de sårede er kritisk, legger han til. Til sammen var det 180 sjiamuslimer i bussene, som var på vei til Iran. Ingen tok umiddelbart på seg ansvaret for angrepet. I Baluchistan, som grenser til Iran og Afghanistan, har det i den siste tiden vært økt spenning mellom sunni- og sjiamuslimer. Den oljerike provinsen sliter også med islamistiske militante og regionale opprørere.
Minst 19 sjiamuslimske pilegrimer ble drept og flere ble såret da en bilbombe gikk i lufta sørvest i Pakistan søndag.